बेहतर प्रधानमंत्री साबित हो सकते हैं प्रणब : शौरी  
उल्लेखनीय है कि 2004 में सत्ता में आने के बाद से ही संयुक्त प्रगतिशील गठबंधन (संप्रग) सरकार में मुखर्जी की संकट हरने वाले की भूमिका रही है।
कांग्रेस के वरिष्ठ नेता प्रणब मुखर्जी की भारतीय जनता पार्टी (भाजपा) नेता एवं पूर्व केंद्रीय मंत्री अरुण शौरी ने प्रशंसा करते हुए कहा कि वित्त मंत्री बेहतर प्रधानमंत्रियोंमें शुमार हो सकते हैं, जिसका देश को अभी तक इंतजार है।  भारतीय सांख्यकी संस्थान (आईएसआई) में अपना विचार रखते हुए पत्रकार से राजनेता बने शौरी ने कहा कि मुखर्जी की केंद्र सरकार में अहम भूमिका है और भारतीय राजनीति में वह सबसे विश्वस्त व्यक्ति हैं। उन्होंने कहा, "भारतीय राजनीति में प्रणब मुखर्जी पर लोगों को जितना भरोसा है, उतना किसी पर नहीं। वह वर्तमान सरकार के मुख्य स्तंभ हैं। लेकिन मुझे विश्वास है कि वह आज देश का शासन चलाने में भी सक्षम साबित हो सकते हैं।"  उल्लेखनीय है कि 2004 में सत्ता में आने के बाद से ही संयुक्त प्रगतिशील गठबंधन (संप्रग) सरकार में मुखर्जी की संकट हरने वाले की भूमिका रही है।  शौरी ने कहा, "जब भी कोई समस्या आती है तो प्रणब मुखर्जी को बुलाया जाता है। इसलिए मुझे विश्वास है कि वह बेहतर प्रधानमंत्री साबित हो सकते हैं, जिसका हमें इंतजार है।"